Fico, Robert, predseda vlády SR (2024-02-15):
Ďakujem pekne, nebudem v tomto prípade hovoriť nič, čo sa týka mojich pohľadov na tieto iniciatívy, ale dovoľte mi, aby som vám niečo prečítal. Bude to veľmi konkrétny citát. Keď sa v roku 2018 organizovali protesty za Slušné Slovensko, tak som veľmi jasne vtedy povedal, kto za touto iniciatívou stojí, a teraz vám prečítam slová jedného z organizátorov týchto protestov, išlo o regionálneho organizátora, jeho meno je Roman Mancel, aby som hovoril konkrétne meno teda človeka, ktorý bol priamo prítomný na všetkých stretnutiach tejto organizácie a videl, ako bola celá táto organizácia riadená. Teda citujem, dobre? Toto všetko, čo teraz prečítam, absolútne sedí. Teda regionálny organizátor týchto protestov povedal toto: „Juraj Šeliga bol iba postavičkou, ktorá mala založiť neškodné hnutie, od ktorého sa okrem podpornej politickej kampane pre strany ZA ĽUDÍ a PS/SPOLU nič neočakávalo. Avšak keď sa protesty vystupňovali, museli prísť profesionáli, Karolína Miková, Dušan Ondrušek z mimovládnej organizácie PDCS, to je Partners for Democratic Change Slovakia, aby utlmili konflikt a dostali dianie v iniciatíve Za Slušné Slovensko pod kontrolu. Pozadie tejto iniciatívy je však omnoho hlbšie“, stále citujem, „a zahraničné vplyvy tu trčia z každej strany. V samom jadre iniciatívy bola schovaná jedna z najväčších mimovládok, ktorej školení psychológovia chodia farebnými revolúciami zavádzať demokratické zmeny do celého sveta. Kto sú títo partneri pre demokratické zmeny, teda Partners for Democratic changes? Mimovládka PDCS je slovenskou pobočkou najväčšej organizácie na svete financovanej americkým kongresom, ktorá sa špecializuje na riešenie konfliktov. Sú to špeciálne vyškolení psychológovia, ktorí dokonale ovládajú techniky manipulácie.“ Stále citujem. „Ak existuje zhmotnený svätý grál všetkých konšpirátorov, Sorošova mimovládka, ktorá riadi a ťahá nitky v pozadí farebných revolúcií, tak je to PDCS, Partner for Democratic Change Slovakia. Ak sa pýtate, kde beriem tú istotu, odpoveď je jednoduchá, povedali nám to a povedali mi to.“ Citujem ďalej: „Samozrejme, nebolo to tak, že ahojte, my sme Sorošova mimovládka , nie. Na druhý deň na konci stretnutia nám ukazovali fotky z rôznych demonštrácií po svete, zo Srbska, Tunisu, Egypta, a hovorili o tom, ako prebiehali tie protesty. Popisovali nám, ako prebiehali demonštrácie v Srbsku, ako tam vzniklo hnutie Odpor, ktoré zorganizovalo masívne protesty a nakoniec zvrhli Miloševičov režim. A pri jednej z fotiek ukázali na dvoch mladých ľudí a pochválili sa, že týchto dvoch ľudí trénovali práve oni. Mohli ste ich nájsť v Thajsku, v krajinách na Balkáne, pobaltských krajinách až po krajiny arabskej jari. Všade tam, kde ako partneri pre demokratické zmeny trénujú ľudí, aby uskutočnili demokratické zmeny. A teraz sme vyšli do ulíc my a títo ľudia teraz trénujú nás. Títo tréneri trénerov.“ Citujem ďalej: „Je tu orgán múdrych hláv, ktorý vytvára triádu prepojení medzi médiami, Sorošovými nadáciami otvorenej spoločnosti a politickými stranami až po prezidentskú kanceláriu.“ Hovorí Roman Mancel, jeden z organizátorov protestov za Slušné Slovensko. „Keď boli šeligovci konfrontovaní otázkou, kto sú to tieto múdre hlavy a aký majú vplyv, Šeliga vymenoval medzi inými aj tieto mená: Martin M. Šimečka, novinár, Filip Vagač, splnomocnenec vlády Slovenska pre rozvoj občianskej spoločnosti, Zuzana Števulová, poslankyňa za Progresívne Slovensko, Martin Bútora, vtedajší poradca prezidenta Andreja Kisku, Juraj Rizman, partner prezidentky, neskôr priamo poradca Šeligu ako podpredsedu parlamentu.“ A dokončil svoj citát človek, ktorého som citoval, ešte raz, Roman Mancel, touto vetou: „Ale mali sme tu premiéra, ktorý nech bol, aký bol, ale povedal to jasne, tento scenár bol písaný v zahraničí.“ Pekne vás pozdravujem, kolegovia z Progresívneho Slovenska. (Reakcie z pléna. Potlesk.)